اینگیلتره آوروپا بیرلیگین‌دن مرحله‌لی و پروبلم‌سیز بیر آیری‌لیق ایستییر، یالنیز عضولوک‌دن دئییل، اورتاق بازاردان دا چیخماغی هدفلییر.
اینگیلتره باش ناظیری ترسا می، لندن‌ده تشکیل ائتدیگی مطبوعات کونفرانسیندا، اؤلکه‌سی‌نین Brexit ایستراتژیسینی آچیقلادی.
می آیریجا آوروپا بیرلیگی اؤلکه‌لرینی اینگیلترنی جزالاندیرماغا قالخیشماما‌لاری موضوعسوندا دا خبردار ائتدی.
ترسا می، ژوئن آیین‌داکی خالق اویلاماسیندا بو یانا، Brexit موضوعسوندا ایلک دفعه بو قدر دقیق دانیشدی.
"اورتاق بازار عضو‌لوگو ایستمیریک" دئین می، "اونون یئرینه آوروپا بیرلیگی ایله گئنیش، جسور، یئنی بیر آزاد تیجارت راضیلاشماسی ایستییریک" دئدی.
اینگیلتره‌نین آوروپا بیرلیگی-نین اعتبارلی بیر اورتاغی اولماغی داوام ائتدیرجگینی سؤیله‌ین ترسا می، بیرلیگین باشاریلی اولماسی‌نین اؤلکه‌سی‌نین منفعتینه اولدوغونو دا دیله گتیردی.
اینگیلتره‌نین جزالاندیریلماماسی موضوعسوندا بیرلیک اؤلکه‌لرینی خبردار ائدن می، بونون اونلارین ضررینه اولاجاغینی قید ائتدی.
آوروپا بیرلیگی وطنداش‌لاری‌نین اینگیلتره‌یه یئرلشمه‌سی موضوعسونا دا توخونان می، آیریلما ایله بیرلیکده گؤچمن آخینی‌نین ایداره آلتینا آلیناجاغینی، بونونلا بیرلیکده اینگیلتره‌نین قاپی‌لاری‌نین خصوصیت‌لی آب وطنداش‌لارینا آچیق اولدوغونو سؤیله‌دی.
ترسا می، آوروپا بیرلیگی ایله چاتیلا‌جاق راضیلاشمانین اینگیلتره پارلامنتی‌نین تصدیقینه تقدیم ائدیله‌جگینی ده ایفاده ائتدی.
اینگیلتره‌نین Brexit ناظیری دیوید دیویس، پارلامنت خیر اویو وئرسه بیله، آوروپا بیرلیگی-دن آیریلما پروسئسی‌نین دییشمیه‌جگینی وورغولادی.
لندن ایله بروکسل آراسین‌داکی راضیلاشمانین 2 ایل ایچینده تاماملانماسی نظرده توتولور.
